google/wiki40b huggingface dataset:
Jonathan Rhys-Meyers

Tidlig liv

Rhys-Meyers ble født i Dublin County i Irland, og tok opp sin mors pikenavn, Meyers, da han begynte som skuespiller. Ett år etter fødselen flyttet familien til Cork County, der han bor i dag. Han har tre yngre brødre, og de vokste alle opp i Cork med få midler. I en alder av seksten år ble Rhys-Meyers utvist fra skolen for alltid, men kort tid senere ble han «oppdaget» av agenter i en biljardhall i Cork, og han begynte sin skuespillerkarriere.

Karriere

Rhys-Meyers har opptrådt i TV-serier som Gormenghast (2000), og som Elvis Presley i CBS' 4-timers miniserie Elvis (2005). Sistnevnte rolle skaffet ham en Emmy-nominasjon, samt en Golden Globe-pris.
Han har også opptrådt i en rekke filmer, samt at han er sanger og musiker, og sang enkelte av sangene på lydsporet til filmen Velvet Goldmine. Han skal snart spille Mandrake i en film basert på Lee Falks tegneserie.
I Norge er Meyers kanskje best kjent fra serien "The Tudors" hvor han spiller Kong Henrik VIII av England.
Kommunal vei 1154 (Rogaland)

Kommunal vei 1154 i Rogaland går mellom Kjærvoll og Gilja i Gjesdal kommune i Rogaland. Veien er 2,8 km lang.
Veien har blitt omklassifisert til kommunal vei og var tidligere kjennetegnet som Fylkesvei 291 (Rogaland).
Guvernementet Kursk

Guvernementet Kursk var et guvernement i Russland og RSFSR fra 1779 til 1926.
Ivar Afzelius

Svenska Akademien

Afzelius ble innvalgt som medlem av Svenska Akademien 14. februar 1907 og tok sete på stol nummer 4 etter Claes Herman Rundgren den 15. februar 1908.

Utmerkelser

Afzelius var innehaver av Serafimerorden, Nordstjerneordenen,
Dannebrogordenen og St. Olavs Orden.
Han ble utnevnt til æresdoktor ved Universitetet i Oslo ved 100-årsjubileet 6. september 1911.
Fylkesvei 145 (Rogaland)

Fylkesvei 145 i Rogaland gikk mellom Husvegg og Kydland i Hå. Veiens lengde var 2,4 km.
2019 ble veien erstattet av fylkesvei 4342 og fylkesvei 4344.
Oskariansk

Oskariansk eller oskarisk er det svensk-norske motstykke til begrepet viktoriansk da Oscar II var konge. Deler av hans tid som monark sammenfalt med Victoria av Storbritannias tid som dronning, derav begrepet.

Oskariansk moral

Til tross for at Oscar II:s politiske innflytelse var redusert gjennom motstanden fra riksdagens andre kammer utøvet han en kulturell innflytelse over Sverige. Gjennom sin oppdragelse hadde han fått et konservativt verdensbilde som bygget på idéen om monarkens opphøyethet og respekten for denne (blant annet gjennom sine lærere Boström og F. F. Carlson). I likhet med den viktorianska kulturen var den oskarianske preget av det moderne mennesker ville kalle en tydelig dobbelmoral. Denne viste seg i skillet mellom det private og det offentlige. Oscar II var en varm talsmann for skikkelighet og god moral i offentligheten samtidig som han privat holdt seg med elskerinner og hadde flere barn utenfor ekteskap. I det offentlige samllet kongen kvinner til litterære samtaler og holdt egne religiøse og filosofiske utleggninger, men i det private drog han ut med seilekamerater på vestkysten og iakttok badende kvinner med kikkert. Han var også eier av Sveriges til da største samling av pornografi.
Spunt

En spunt er en støttekonstruksjon som brukes for å holde løsmasser unna utgravinger på land og i sjøen. Den kan være midlertidig og fjernes når arbeidet er ferdig, eller stå permanent.
Tidligere ble spunt av tre brukt, men nå brukes bare stålspunt. Spunten er bygget opp av valsede stålprofiler som kalles spuntnåler. Formen på profilet gir stor stivhet selv om godstykkelsen er liten, typisk 6–14 mm. Spuntnålene skjøtes sammen i lengderetningen med en lås. Hvis låsen er midt på profilet kalles den U-spunt, og hvis den er i ytterkantene Z-spunt. Til spesielle formål brukes rørspunt og flatspunt, også kalt cellespunt.
Spunt blir som regel slått ned med fallodd eller vibrolodd. Hvis man vil unngå støy eller skade på nærliggende konstruksjoner, kan spunten presses ned med hydraulisk utstyr. Av og til vil spunten i seg selv ikke gi tilstrekkelig avstivning. Da kan man enten avstive innvendig i byggegropa med stålbjelker eller montere skråstag som føres gjennom spunten ut i jordmassene.
Dimensjonering av spunt gjøres av geoteknikere.
Baluarte-brua

Baluarte-brua (spansk: Puente Baluarte Bicentenario) er ei hengebru i Mexico. Den strekker seg over ei dyp kløft mellom delstatene Durango og Sinaloa i Vestlige Sierra Madre nord i landet, og er en del av motorveien mellom Victoria de Durango og Mazatlán. Med en høyde på 402,6 meter er den verdens høyeste hengebru. Den er 1124 meter lang, med et hengende spenn på 520 meter. Brua ble påbegynt 21. februar 2008 og åpna 5. januar 2012. Den hadde en prislapp på 2,18 milliarder pesos.
Hill Station

En Hill Station er en liten, høytliggende bebyggelse. Hill stations forekom i britiske kolonier i Asia, spesielt India, og i en viss grad også i Afrika. En Hill Station var et feriested hvor kolonimaktens tjenestemenn søkte tilflukt fra sommerheten. I India lå de fleste Hill Stations mellom 1 000 og 2 500 meters høyde, svært få lå lavere.

Historie

Hill stations i Britisk India ble anlagt av ulike grunner. Etter Det indiske opprøret i 1857 ønsket britiske embetsmenn og britiske offiserer å søke tilflukt fra det malaria-infiserte lavlandet ved å søke tilflukt i Himalaya i nord og Nilgirifjellene i syd, et mønster som startet enda så tidlig som i 1857. Andre faktorer spilte inn, engstelse ved livet i India, blant annet "fear of degeneration brought on by too long residence in a debilitating land." En Hill Staton skulle være mest mulig likt hjemlandet, slik som Lord Lytton uttalte om Ooty på 1870-tallet: "such beautiful English rain, such delicious English mud." Shimla ble offisiell britisk "sommer-hovedstad i India" på 1860-tallet og alle stasjoner tjente som "an vital centers of political and military power", spesielt etter 1857-opprøret.
De første Hill Station ble anlagt på 1820-tallet, primært som et sanatorium. På 1840- og 1850-tallet ar det en bølge av nye anlegg med hovedvekt på at de skulle være "places to rest and recuperate from the arduous life on the plains". På andre halvdel av 1800-tallet var det en periode med mindre nye anegg og tilslutt nådde anleggene sin høyde sent på 1800-tallet.
Skipper'n (film)

Innspilling

Det var Robert Evans' idé å filmatisere den gamle tegneserien om Skipper'n. Evans, som hadde havnet i skyggen av Don Simpson og Michael Eisner i Paramount, fikk liten støtte til prosjektet. Ikke før Walt Disney Productions kom inn i bildet og tok halvparten av kostnadene, ga Eisner Evans et motvillig klarsignal. 
Til regijobben fikk han med seg Robert Altman. Altman kom fra en rekke mindre suksessfulle filmer, og var den eneste Evans klarte å overbevise. Han var kjent for å drikke tett, og Don Simpson har senere uttalt at den eneste grunnen til at Evans valgte Altman, var for at de skulle feste sammen.
Filmen ble planlagt til å ha premiere rundt juletider 1980, og produksjonen begynte høsten 1979. Robin Williams fikk rollen som Skipper'n, og Shelley Duvall rollen som Olive Oyl (Olivia). Duvall var en Altman-veteran, og Altman valgte henne istedenfor studioets valg, Gilda Radner.
Filmen ble spilt inn på Malta, der landsbyen Sweethaven ble bygd opp. Innspillingen holdt tidsskjemaet, men det fløt av alkohol og narkotika på settet. I januar 1980 ble Robert Evans tatt med narkotika i flybagasjen sin, og juli samme år sa han seg skyldig i narkotikabesittelse. Dette var første gang Disney hadde valgt å samarbeide med et annet studio, og de var ikke fornøyd.

Mottakelse

Filmen hadde premiere i desember 1980. Den gjorde det ikke så bra som man hadde håpet, og blir av mange i bransjen regnet som en flopp selv om den har spilt inn nesten $50 millioner ut ifra et $20 millioners budsjett. Filmkritikerne har fått mye av skylden for at filmen blir regnet som en fiasko; Roger Ebert var den eneste toneangivende kritikeren som likte den.

Handling

Filmen følger Skipper'n etter at han kommer i land i landsbyen Sweethaven etter et skipbrudd. Der fortsatter han jakten på sin forsvunne far, samtidig som han forelsker seg i Olive Oyl (på norsk Olivia) og må kjempe mot den onde Bluto (Brutus).

Tilgjengelighet

Filmen ble sluppet på VHS i Norge noen år etter den amerikanske premieren. Den har vært vist på TV3, TVNorge, TV 1000 og Disney Channel. Den er tilgjengelig på DVD i Storbritannia.
Trångsund (Stockholm)

Trångsund er en gate i Gamla stan i Stockholm som går fra Storkyrkobrinken 1 til Stortorget 2-14 forbi Storkyrkan. Gaten fikk sitt navn allerede på 1500-tallet.
Fram til 1816 lå det en kirkegård rundt Storkyrkan, omgitt av en mur. Trångsund var da et meget smalt smug, og det var svært vanskelig å passere her.
Kevihjulet

Kevihjulet er et hjul oppfunnet og designet av den danske arkitekten Jørgen Rasmussen i 1965. Det kom til i forbindelse med arbeid med en kontorstol for en møbelprodusent. Kevihjulet er navnet på det opprinnelige rullehjulet som finnes på de fleste kontorstoler fremdeles.
Hjulet revolusjonerte arbeidsforholdene på kontorene blant annet fordi man nå kunne bevege seg enklere ved kontorpulten sin og flytte møbelet på en hendigere måte.
Kevihjulet er tatt opp i den danske kulturkanonen under design og kunsthåndverk.
Laogai

Laogai (kinesisk: 勞改, pinyin: Láo găi, forkortelse av Laodong Gaizao 勞動改造), som betyr «reform gjennom arbeid», er et slagord i det kinesiske strafferettssystem, og benyttes som en henvisning til Folkerepublikken Kinas tvangsarbeidsleirer for straffanger. Det blir til tider feilaktig sammenblandet med omskolering gjennom arbeid, som hører hjemme i Folkerepublikkens system for administrativ forvaring.
Systemet ble introdusert i 1957 av Mao Zedong, for å ta seg av «høyreavvikere» og liberale intellektuelle. Det skulle da være mulig å holde dem i reformfangenskap i fire år. I 1960-årene holdt det kinesiske fengselsvesen et stort antall personer som ble ansett som å være for kritiske til regjeringen, eller «kontrarevolusjonære». Fengsler ble organisert som fabrikker.
Mange av dem som var blitt arrestert av politiske eller religionsfiendtlige grunner ble imidlertid løslatt sent i 1970-årene da Deng Xiaoping startet sitt reformarbeid.
I 2003 ble ordet «laogai» oppført i Oxford English Dictionary.
Systemet består fremdeles. Høsten 2007 sendte en gruppe på 69 kinesiske akademikere et åpent brev til regjeringen og den nasjonmale folkekongress der de oppfordret til at laogaifengsling opphørte umiddelbart ettersom det var lovstridig. Blant undertegnerne var økonomiprofessoren Mao Yushi, som selv ble fordømt som «høyreorientert» i 1950-årene.
Systemet utløste heftig debatt i september 2007, da det ble kjent at en bonde i Henan ble sendt til en laogai i to år selv om påtalemyndigheten hadde frafalt anklagene mot ham for vandalisme.
Økonomiprofessor Hu Xingdou ved Beijings tekniske universitet, også en av undertegnerne, sa i et intervju at «der rettssamfunnet ikke fungerer, kan det ikke blomstre opp noen sosial stabilitet» eller oppnås noe «harmonisk samfunn».
Harald Turner

Bakgrunn

Harald Turner var sønn av en Oberleutnant. Han tok gymnaset ved Kronberger Hof i Mainz. Fra 1908 til 1920 gjorde han krigstjeneste i den tyske hæren som infanterioffiser. Han ble dekorert etter å ha blitt alvorlig såret under første verdenskrig.
I 1916 giftet han seg med Heidi Bechtel. Et år senere fikk de datteren Irmingard og i 1918 sønnen Harald. 
Etter krigen ble han med i frikorpset «Wesel» (1919-1920). 
I 1920-årene tok han doktorgraden i jus og ble ansatt i det preussiske finansministeriet. 
I 1930 ble Turner medlem av NSDAP, i 1932 også medlem av SS.

Karriere i det tredje rike

Fra 1933 til 1936 var Turner regjeruigspresident i Koblenz. I 1934 ble han tjenestemann innen SD-Hauptamt, som senere ble innlemmet i Reichssicherheitshauptamt (RSHA), Nazitysklands sikkerhetsministerium. 
Etter Tysklands felttog mot Polen i september 1939 var han engasjert innen Generalguvernementets forvaltning. Året derpå beseiret Tyskland Frankrike og Turner ble da sjef for den tyske militærforvaltningen i Paris.

Etter Balkantiden

I begynnelsen av 1944 ble Turner stedfortredende sjef for SS-Rasse- und Siedlungshauptamt, ministeriet for rase og kolonisasjon. Dette embedet skulle beskjeftige seg med den tyske germaniseringspolitikk, særlig i Polen og i Sovjetunionen. Etter å i heftige ordelag ha kritisert SS-skolen i Bad Tölz, ble han avskjediget og kommandert til fronten. 
I andre verdenskrigs sluttfase ble Turner arrestert av britiske styrker og deretter utlevert til Jugoslavia, der han ble dømt til døden for krigsforbrytelser og ble henrettet ved hengning.
Khopjor

Khopjor (russisk: Хопёр) er ei elv i Saratov, Volgograd og Voronezj oblast i Russland. Den er ei venstre sideelv til Don. Elva er 979 kilometer lang og har et nedbørfelt på 61 100 km².
Elva har sine kilder på vestsiden av Volgaplatået, sørvest for byen Penza. Derfra renner den i sørlig retning til den munner ut i Don. Den er 300 meter bred ved munningen. Elva er farbar for båttrafikk opp til Novokhopjorsk, en strekning på 323 kilometer.
Nedstrøms fra Borisoglebsk ligger Khopjor naturreservat, hvor det finnes flere beskyttede dyrearter, som bever, visent og russisk desman.
Byer ved Khopjor er Balasjov, Borisoglebsk, Urjupinsk og Novokhopjorsk.
Ulovlig norsk

Ulovlig norsk er en selvbiografisk bok skrevet av Maria Amelie (egentlig Madina Salamova), fra Nord-Ossetia, og skildrer Amelies flukt til Norge i 2002, hennes utdannelse og asylsøknadene. Boka ble utgitt på Pax forlag i 2010. 
Boka er basert på Salamovas dagbøker, blogginnlegg og memoarer om hverdagen som en person uten lovlig opphold i Norge, en papirløs. Bokens første del er basert på Salamovas dagboknotater fra perioden hun kommer til Norge som 16-åring og fram til hun begynner å studere på NTNU i Trondheim. Den andre delen handler om livet i Trondheim, og den tredje om de refleksjonene hun gjør seg om situasjonen som en person uten lovlig opphold. Historien handler om håpløshet, men samtidig om viljen til å leve, om hvordan det er å skaffe seg venner og et liv selv om tilværelsen har en utløpsdato, og om å leve med konsekvensene av mangelen på trygghet som situasjonen fører til.
NRKs anmeldelse hadde overskriften «Modig, men klisjépreget». VG kalte boka oppsiktsvekkende og situasjonen bemerkelsesverdig. Aftenposten skrev en artikkel med tittelen «Alle trodde Maria var norsk». I 2008 skrev hun tre essay om rasisme og Kaukasus-konflikten for ukemagasinet Ny Tid, som frilansjournalist.
Fram til jul 2010 ble boken trykt i 5 000 eksemplarer, og i april 2011 bekreftet forlaget av opplaget hadde nådd 18 000.
Sør-Ukraina kjernekraftverk

Sør-Ukraina kjernekraftverk er et kjernekraftverk som produserer elektrisk kraft i Mykolajiv oblast i det sørvestlige Ukraina. Det ble bygget og godkjent for igangsettelse i perioden fra 1975 til 1983. Installert maksimal effekt er om lag 3 000 MW, og årsproduksjonen i 2006 var på om lag 16,7 TWh elektrisk kraft. Anlegget er blant de større i Europa målt etter installert produksjonskapasitet. Kjernekraftverket har i alt tre reaktorer i operativ drift.
Archiv der sozialen Demokratie

Archiv der sozialen Demokratie (AdsD) (Sosialdemokratiets arkiv) som tilhører Friedrich-Ebert-Stiftung (FES) er ett av de største arkiver i arbeiderbevegelsen. Arkivet befinner seg i Bonn. Det ble åpnet 5. juni 1969 av Willy Brandt, daværende leder av SPD.
På en klar dag

Musikkalbum

Musikken til filmen ble også sluppet ut på et eget musikkalbum.
Mensbeger

Menskopp eller mensbeger, også kalt kvinnekopp, damebeger og annet, er en liten, myk gummikopp som blir plassert nederst i skjeden for å samle opp blod og utflod under mensen. Koppen danner en forsegling mot skjedeveggen og holder seg på plass ved hjelp av vakuum. Den må tømmes og vaskes noen ganger i døgnet. 
Menskopp kan brukes av kvinner i alle aldre. Det lages i naturgummi, eller silikon for kvinner med lateksallergi.
Takk for sist (album)

Takk for sist er et musikkalbum utgitt av Toradertrioen i 1976.
Chilensk vinpalme

Beskrivelse

Palmen blir inntil 25 meter høy og har fjærformede palmeblader. Chilensk vinpalme sies å være en av de mest kuldeherdige palmene i gruppen med fjærformede blader, og etablerte eksemplar tåler kortvarige temperaturer ned mot -15 grader celsius. En forutsetning for å lyktes er milde vintrer uten langvarig frost, men den trenger ikke spesielt varme somrer for å vokse bra, tåler tørke bra og er godt tilpasset det tempererte klimaet man finner i de sentrale og nordvestlige delene av Europa. 
En voksen palme kan ha en stammediameter på inntil 1,3 meter. Palmebladene blir vanligvis 3-5 meter lange.

Bruksområde

Sevjen fra palmen ble tidligere brukt til å lage sirup og alkoholholdige drikker av. For å høste sevjen må man felle treet. Dette sammen med at palmen ble felt for å gi plass til bebyggelse og dyrket land har gjort at palmen har vært nær ved å bli utrydningstruet. I dag er palmen delvis vernet i Chile.
Frukten er 2-3cm i diameter og blir solgt på det lokale markedet. Den kan minne noe om en miniatyrutgave av kokosnøtter; den både smaker og lukter som kokos.
Golta

Golta (også kalt Golten eller Goltøen) er ei øy i Sund kommune i Hordaland.
Golta er adskilt fra øya Sotra med en trang kanal kalt Goltastraumen. Over denne går Golta bru. Øya er nesten delt på midten av kanalen Vogga, og bebyggelsen er stort sett samlet rundt dette delingspunktet. Mens Vogga er beryktet for sine ville brottsjøer er det en lun vik på motsatt side mot Goltosen, og det også er bygget en molo i Goltasundet.
Fisket var rikt i vikene rundt Golta, og det kom stadig silde- og makrellstimer inn i de trange buktene som kunne stenges igjen med garn. Beboerne på øya var derfor velstående på 1700- og 1800-tallet. Fra slutten av 1800-tallet ble fisket organisert i et landnotlag, dette var i drift frem til rundt 1950.
Det andiske fellesskap

Det andiske fellesskap (spansk: Comunidad Andina de Naciones, CAN) er en handelsblokk som inkluderer de søramerikanske landene Bolivia, Colombia, Ecuador, Peru og Venezuela (som er i en prosess for å forlate fellesskapet). Handelsblokken ble kalt for «Den andiske pakt» frem til 1996, og ble dannet i forbindelse med signeringen av Cartagena-avtalen i 1969. Dens hovedkontor ligger i Lima, Peru.  
Det andiske fellesskap har 120 millioner innbyggere, boende i et område på 4,700,000 km², med et BNP på over 4 billioner i 2005, inkludert Venezuela.
Ariane av Nederland

Fødselen

Daværende prinsesse Máxima ble lagt inn på Bronovo-sykehuset i Den Haag 10. april 2007 rundt klokken 15.45, og fødte prinsesse Ariane klokken 21.56. Den nye prinsessen var 52 centimeter lang og veide 4135 gram. Daværende kronprins Willem-Alexander viste selv datteren til pressen i sykehuskapellet 11. april.
13. april meldte Willem-Alexander sin datters fødsel i Den Haags gamle rådhus, i bygningens eldste sal (de Vierschaar). Minister-president Balkenende og Raad van States visepresident, Tjeenk Willink, var hans vitner. Fra kommunen fikk prinsessen en figur av en stork, en statuett av Haags Jantje og en bok i gave.
Michael Angarano

Karriere

Angarano begynte med skuespill som åtteåring, og ble for alvor kjent i dramafilmen Almost Famous (2000). Han spilte deretter den unge versjonen av gallopprytteren Red Pollard (Tobey Maguire) i Seabiscuit (2003). Han var også med i dramafilmen Speak (2004) hvor han spilte med Kristen Stewart, før han spilte i Lords of Dogtown (2005) mot blant andre Emile Hirsch og Heath Ledger. Så spilte han hovedrollen i superheltkomedien Sky High (2005), med Kurt Russell, Kelly Preston og Danielle Panabaker.
Etter det spilte han gjesteroller i TV-serier som Will and Grace og 24 (TV-serie). Så portretterte han kung fu-elskeren Jason Tripitikas i actionkomedien The Forbidden Kingdom (2008) mot Jackie Chan og Jet Li. Han spilte også mot Uma Thurman i Ceremony (2010), samt Freddie Highmore og Emma Roberts i The Art of Getting By (2011).
Senere i 2011 var han med i et stjernelag av skuespillere da han spilte i Steven Soderberghs Haywire med Gina Carano, Michael Douglas, Antonio Banderas, Channing Tatum, Ewan McGregor og Michael Fassbender, en film som imidlertid ikke ble tatt godt imot av kritikerne.
John Turturro

Privatliv

John Turturro ble født i Brooklyn i New York City, sønn av Katherine og Nicholas Turturro, henholdsvis jazzsangerinne og snekker. Han har to brødre, læreren Ralph og skuespilleren Nicholas, og er fetteren til skuespilleren Aida Turturro, som spiller Janice Soprano i Sopranos. Har sine aner fra Giovinazzo i Italia, som faren emigrerte fra som seksåring.

Karriere

Turturro fikk sin skuespillerutdannelse State University of New York og Yale School of Drama. Han debuterte i Martin Scorseses Raging Bull (1980), og har siden spilt i over 60 filmer og TV-serier. Han er spesielt kjent for sitt utstrakte samarbeid med Spike Lee og Joel og Ethan Coen. Turturro har mottatt en rekke priser og nominasjoner for sitt skuespill. Blant annet vant han i 2004 en Emmy Award for sin innsats i den amerikanske TV-serien Monk, og i 1991 vant han Best Actor Award i filmfestivalen i Cannes for tittelrollen i Barton Fink.
Ås Idrettslag

Ås Idrettslag (stiftet 10. juli 1922) er et allianseidrettslag fra Ås i Akershus, tilsluttet Norges Idrettsforbund. Idrettslaget har ni grupper: Basketball, Friidrett, Friskis og Svettis, Håndball, Idrettsskole, Orientering, Ski, Svømming og Trim. I tillegg kommer  Ås IL Fotball, som er et selvstendig idrettslag under Ås IL allianseidrettslag.
Acherontia

Utseende

Store (vingespenn 100 – 130 mm), uvanlig kraftig bygde, brunlige svermere. Hodet er stort og bredt, antennene temmelig korte. På brystet er det en brunhvit tegning som med litt fantasi ligner et menneskekranium, særlig hos A. styx. Bakkroppen har store, gule flekker på sidene. Forvingene er rødbrunt spraglete, bakvingene gule med mørke tverrbånd. Den store larven er lyst grønnlig med markerte skråstriper på sidene.

Levevis

Larvene lever først og fremst på planter i søtvierfamilien, blant andre potet. De voksne svermerne har en uvanlig kort og tykk sugesnabel og besøker ikke blomster for å drikke nektar. Derimot søker de gjerne inn i bikuber for å stjele honning. Svermerne utskiller feromoner som ligner på dem biene selv bruker, og de unngår derfor i stor grad å bli angrepet, en del blir likevel stukket i hjel. Svermerne kan lage en pipende lyd ved å støte luft ut gjennom sugesnabelen.

Vandrere

Disse svermerne er sterke flygere og kan foreta lange vandringer, særlig gjelder dette dødningehodesvermeren (A. atropos). Denne hører egentlig hjemme i tropisk Afrika og Sør-Europa, men flyr fra tid til annet opp til Norge, der den har blitt funnet helt nord til Finnmark.

Overtro

På grunn av den dødningehode-lignende tegningen på brystet har disse svermerne mange steder blitt sett  på som illevarslende og som symboler på ondskap eller død. En slik rolle hadde Acherontia styx i thriller-filmen Nattsvermeren (Silence of the Lambs).
Sink-karbon-batteri

Et sink–karbon batteriet (ofte kalt brunstensbatteri) er en tørr celle batteri som gir et potensial på 1,5 volt mellom en sink elektrode og en karbon katode fra en elektrokjemisk reaksjon mellom sink og mangandioksid mediert av en egnet elektrolytt. Det er vanligvis praktisk pakket i en sink beholder som fungerer som anode med et negativt potensial, mens karbon-staven/mangandioxiden er den positive katoden. Generelt kan batteriet bruke en vannbasert pasta av ammoniumklorid som elektrolytt, eventuelt blandet med noe sinkklorid løsning.
CMA Contiki

CMA Contiki er en norsk leverandør av Enterprise Contract Management-programvare. Selskapet har i mer enn 18 år levert programvare til både norske og internasjonale selskap. Selskapets hovedkontor er i Oslo og ledes av Reidar Hauge.